TRCเข้าตลท.23เม.ย. หวังสถาบัน - ตปท.มอง
TRC ย้ายจากเอ็มเอไอเข้าตลาดใหญ่กลุ่มอสังหาริมทรัพย์และก่อสร้าง
20 เม.ย. 2556

TRC ย้ายจากเอ็มเอไอเข้าตลาดใหญ่กลุ่มอสังหาริมทรัพย์และก่อสร้าง เทรดวันแรกวันที่ 23 เม.ย.นี้
รายงานข่าวจากตลาดหลักทรัพย์แห่งประเทศไทย (ตลท.) แจ้งว่า ตลท.อนุมัติให้บริษัท ทีอาร์ซี คอนสตรัคชั่น (TRC) ผู้ประกอบการธุรกิจอสังหาริมทรัพย์และก่อสร้าง ซึ่งเป็นบริษัทจดทะเบียนในตลาดหลักทรัพย์ เอ็ม เอ ไอ (mai) เข้าจดทะเบียนใน ตลท.ตั้งแต่วันที่ 23 เม.ย. 2556 เป็นต้นไป โดยนำหุ้นจำนวน 336,585,589 หุ้น มูลค่าที่ตราไว้ (พาร์) หุ้นละ 1 บาท รวม 336,585,589 บาท อยู่ในหมวดพัฒนาอสังหาริมทรัพย์ กลุ่มอสังหาริมทรัพย์และก่อสร้าง 
สำหรับการคำนวณเพดานสูงสุดและต่ำสุดของหุ้น TRC ในวันแรกที่ทำการซื้อขายนั้น ให้ใช้ราคาซื้อขายครั้งสุดท้ายของหลักทรัพย์ดังกล่าวใน mai เป็นฐาน
นายสมัย ลี้สกุล ประธานเจ้าหน้าที่บริหาร บริษัท ทีอาร์ซี คอนสตรัคชั่น เคยกล่าวว่า การเข้าตลาด ตลท.จะทำให้บริษัทเป็นที่จับตาของนักลงทุนสถาบันและต่างชาติมากขึ้น
ปัจจุบันบริษัทมีงานในมือ 2,000 ล้านบาท และเชื่อว่ารายได้ปีนี้จะเป็นไปตามเป้าหมาย 5,000 ล้านบาท จากปี 2555 ที่ 4,000 ล้านบาท ซึ่งบริษัทจะเข้าประมูลงานอย่างต่อเนื่องในอัตรากำไรขั้นต้นไม่ต่ำกว่า 25%